El passeig marítim acollirà el mercat artesanal durant el pont d'octubre
07 d’octubre 2020

  

![](/media/pw0nxutv/89c_mercado-extra-verano-paseo-2.jpg)  
_Fotografia d'arxiu del mercat extraordinari d'estiu en el passeig marítim  
_

La delegació de Comerç i Mercats ha decidit autoritzar el mercat artesanal que tradicionalment s'organitza amb motiu de la festivitat del 9 d'Octubre ateses les diverses sol·licituds presentades pels propis venedors. El mercat se celebrarà un any més, encara que en esta ocasió canviant la seua ubicació, que serà en el passeig marítim del Port de Sagunt del 9 al 12 d'octubre. L'horari serà de 12 a 21 hores i en total seran 32 llocs d'artesania, bijuteria, complements i joguets, entre d’altres. 

  

En este sentit, el departament ha considerat autoritzar els venedors que ja van participar en el mercat extraordinari del passeig marítim durant el període estival seguint el mateix protocol d'actuació quant a les mesures de prevenció enfront de la covid-19.

  

La regidora de Comerç i Mercats, Gloria Parra, ha assegurat que la celebració d'este mercat «**va ser una reivindicació dels representants del mercat de la platja i vam creure que era de justícia fer tots els tràmits oportuns perquè estes persones pogueren treballar el pont d'octubre**». Parra ha destacat que es tracta d'un sector «**que ja va veure limitada la seua activitat professional per l'Estat d'Alarma i per les restriccions de les mesures de prevenció de la covid**», és per això que ara «**podran treballar d'una manera extraordinària en el passeig de la platja amb totes les mesures que ja estaven implementades este estiu gràcies al treball que hem fet des del departament, en col·laboració amb Costes de València i amb el suport de Policia Local de Sagunt**». Finalment, la regidora ha animat la ciutadania «**a acostar-se al passeig marítim, sempre respectant les mesures de seguretat implementades en cada parada, per a gaudir del mercat artesanal i fer costat a este sector**». 

  

Els venedors hauran de fer ús de màscares protectores, hidrogel i/o guants per a la manipulació dels articles. Així mateix, hauran de facilitar als compradors hidrogel per a la desinfecció de les mans i/o guants per a la manipulació dels articles exposats a la venda, garantint així la prevenció de contagis.  A més, en cada lloc s'haurà de col·locar un cordó de seguretat a la distància d'1,5 metres del taulell per a poder realitzar eficaçment el control de l'aforament, i es comptarà amb la presència d'un guàrdia jurat a l'efecte del control i compliment de les normes higièniques i de seguretat establides per a la crisi sanitària.

​  

  

*   [](http://www.facebook.com/sharer.php?u=https://aytosagunto.es/va/actualitat/el-passeig-maritim-acollira-el-mercat-artesanal-durant-el-pont-d-octubre/ "Facebook")
*   [](http://twitter.com/share?url=https://aytosagunto.es/va/actualitat/el-passeig-maritim-acollira-el-mercat-artesanal-durant-el-pont-d-octubre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-passeig-maritim-acollira-el-mercat-artesanal-durant-el-pont-d-octubre/ "Linked In")
*   [](mailto:?body=https://aytosagunto.es/va/actualitat/el-passeig-maritim-acollira-el-mercat-artesanal-durant-el-pont-d-octubre/)